## Mazón recalca que 22.600 jóvens s’han estalviat 33,3 milions d’euros en comprar una vivenda per la rebaixa de l’impost de transmissions patrimonials

*** Destaca l’estalvi mitjà de 1.470 euros per a les persones menors de 35 anys, gràcies al descens del 25 % de l’ITP en la compra de vivenda habitual, i assenyala que “facilitar l’accés a un immoble és una prioritat per a este Consell”
* En total, tots els col·lectius socials beneficiats per les noves tarifes reduïdes i superreduïdes de l’ITP s’han estalviat 43,6 milions, la qual cosa suposa una mitjana de 1.351 euros per operació
* Subratlla que la política impositiva del Consell “està funcionant i alleujant l’esforç fiscal de les famílies i dels que més ho necessiten, al mateix temps que incentiva l’economia de la Comunitat Valenciana”
* Remarca l’aposta per una actuació en matèria de vivenda “transversal i integral amb la construcció de vivenda pública, simplificació administrativa, adequació normativa o avals de la Generalitat a jóvens, entre altres”**

**València.**

El president de la Generalitat, Carlos Mazón, ha destacat que “un total de 22.658 jóvens s’han estalviat ja 33,3 milions d’euros gràcies a la rebaixa de l’impost de transmissions patrimonials (ITP) implantada pel Consell del canvi per a l’adquisició de vivenda habitual”.

En concret, amb les dades disponibles fins a agost d’enguany, la tarifa aplicada als menors de 35 anys “ha permés un estalvi mitjà de 1.470 euros per contribuent, gràcies al descens del 25 % en l’ITP, que des de gener de 2024 és del 6 %”, ha indicat Mazón.

El repartiment per províncies ha sigut de 8.071 contribuents a Alacant, que han estalviat en total 11,5 milions d’euros; 3.316 a Castelló, amb un estalvi global de 4,4 milions, i 11.271 a València, que han estalviat 17,4 milions d’euros.

El cap del Consell ha valorat l’eficàcia d’esta mesura per a “facilitar de manera efectiva l’accés a la vivenda als col·lectius amb més dificultats, entre els quals, els jóvens”.

En este sentit, ha recordat que esta rebaixa fiscal es complementa amb el programa de garanties en l’accés a la vivenda per a menors de 45 anys de l’Institut Valencià de Finances (IVF), que “augmenta fins al 95 % l’import finançat i reduïx d’eixa manera l’estalvi previ necessari per a afrontar els gastos i impostos associats a la compra d’un immoble.

El president ha insistit que la política impositiva del Consell “alleuja l’esforç fiscal de les famílies i dels que més ho necessiten, al mateix temps que s’incentiva l’economia de la Comunitat Valenciana”.

De fet, cal assenyalar que la rebaixa de l’ITP per a tipus reduïts i superreduïts, a més de jóvens, també s’aplica a altres col·lectius, com ara famílies nombroses o monoparentals.

El cap del Consell ha afirmat que “estem aplicant mesures des del principi de la legislatura que estan donant resultats palpables en matèria de vivenda amb una política integral i transversal enfront dels vaivens del Govern d’Espanya que no aporta solucions reals i eficaces, i la inoperància del Botànic”.

Així, ha explicat que la Generalitat preveu la vivenda com a servici social, amb accions fiscals, normatives, administratives i financeres, que implica tots els departaments de l’executiu autonòmic.

Entre estes, ha fet referència al Pla Viu, que té l’objectiu de construir 10.000 vivendes protegides en la Comunitat Valenciana durant la legislatura, de les quals ja se n’han licitat, adjudicat, tramitat, o estan en procés d’execució, més de 3.000.

En este marc, ha recordat que la Generalitat ha aprovat el primer plec a Espanya per a la construcció de prop de 80 immobles industrialitzats que aniran destinats a persones afectades per les riuades de Torrent i Albal, en un primer paquet d’esta mena de recurs residencial.

**Més de 43,6 milions d’estalvi per als col·lectius beneficiats**

En total, s’han presentat, fins al mes d’agost passat, un total de 32.270 declaracions de transmissions patrimonials que engloben tots els col·lectius beneficiats per la rebaixa en els tipus reduïts i superreduïts de l’ITP vigents des de gener de 2024, i també la nova tarifa per a adquisició de parcel·les amb vocació agrària, vigent des de l’1 de juny d’enguany.

Estos declarants han ingressat un total de 130,6 milions d’euros, que amb les tarifes anteriors haurien suposat 174,2 milions, per la qual cosa l’estalvi total per als ciutadans ha sigut de 43,6 milions d’euros, és a dir, 1.351 euros de mitjana.

Per províncies, Alacant presenta un estalvi mitjà de 1.305 euros en 12.188 declaracions; 1.199 euros de mitjana a Castelló en 4.736 declaracions, mentres que València registra 15.346 declaracions amb un estalvi mitjà de 1.435 euros.

Un dels col·lectius que es beneficien de la rebaixa de l’ITP, les persones amb discapacitat, s’ha estalviat una mitjana de 776 euros. Les famílies nombroses i monoparentals s’han estalviat una mitjana de 574 euros, mentres que l’estalvi mitjà en les dones víctimes de violència de gènere ha sigut de 863 euros.

Finalment, les desgravacions fiscals també preveuen un tipus reduït del 6 % per a compradors de vivenda habitual de protecció oficial de règim general. En este cas, l’estalvi mitjà ha sigut de 1.573 euros, mentres que l’estalvi mitjà en els immobles de règim especial ha sigut de 775 euros; en l’adquisició de parcel·les amb vocació agrària, l’estalvi mitjà ha sigut de 878 euros.

Fecha: 21/09/2025